Fai un añu un xulgáu de Xixón dictaba sentencia sobre'l desaloxu de la nave que tiempu atrás albergó les instalaciones de la fábrica FLEX nel barriu de La Calzada, y que'l 11 de Xunetu de 2008, tres 10 años d'abandonu, suciedá y goteres, un piñu de mozos y moces decidieron recuperar pal usu comunitariu y social de la xente. En dicha sentencia, la xueza  encargada del casu ordenaba a los y les activistes contra la especulación que desaloxaran l'edificiu y que-y lu reintegrarán al su "lexítimu" dueñu, Construcciones Llorente SL, pa qu'ésti pudiere llevar a cabu "l'usu y disfrute" de les sus instalaciones. Amás, por mor d'unes identificaciones arbitraries de la policía díes antes del desaloxu, delles persones fueron acusaes d'un delitu de "usurpación" y tán agora mesmo a la espera de xuiciu.